Rússnesk yfirvöld á Krímskaga segjast hafa skotið niður úkraínskan dróna sem var á sveimi höfuðsstöðvum Svartahafsflota rússneska hersins í borginni Sevastopol. Þetta er í annað sinn á minna en mánuðí sem til átaka kemur við höfuðstöðvarnar.
Míkaíl Razvojaev borgarstjóri sagði frá atvikinu á Telegram. Sagði hann að dróninn hafi hrapað niður á þak höfuðstöðvanna og eldur hafi komið upp. Ekkert verulegt tjón varð á húsinu né þeim sem þar voru.
Á síðasta degi júlímánaðar var drónaárás gerð á garðinn við flotahöfuðstöðvarnar. Fimm særðust og hátíðarhöldum vegna svonefnds flotadags var aflýst.
Rússar hafa upp á síðkastið greint frá nokkrum sambærilegum atvikum. Síðasta laugardag virkjuðust loftvarnarkerfi Rússa á Vestur-Krímskaga, á fimmtudag var dróni skotinn niður nærri herflugvelli Rússa í Sevastopol og á þriðjudag urðu sprengingar í vopnageymslu á skaganum.
Bandaríska varnarmálaráðuneytið tilkynnti í gærkvöld um nýja vopnasendingu til Úkraínu að verðmæti 775 milljóna Bandaríkjadala. Markmiðið er að aðstoða Úkraínumenn við að snúa vörn í sókn og ná aftur þeim svæðum sem rússneski herinn hefur hertekið. Meðal þess sem til stendur að senda eru jarðsprengjuleitartæki, eftirlitsdrónar og nákvæmar eldflaugar.
